
A román nyelvoktatás nehézségei Székelyföldön

A román nyelvoktatás örökös problémája a kisebbségi magyaroknak. Több kutatás és felmérés is készült e témakörben, célom az volt, hogy egy közvetlenebb módját válasszam a probléma feltárásának, hangot adjak a diákok problémáinak és teret, ahol kifejthetik azt. Kutatási kérdésem: Milyen nehézségeket tapasztalnak a sepsiszentgyörgyi 11-12 osztályos diákok román nyelvtanulás során? Két dimenzióból szeretném megvizsgálni a témát. Elsőkörben az oktatási rendszert, azon nehézségeit, hátrányait vizsgálom diákszemszögből. Másodkörben a kisebbségi magyar, székely diákok hozzáállását a témához, azáltal, hogy hogyan viszonyulnak a román nyelvhez, milyen szinten érdekük megtanulni azt és mennyi időt fordítanak rá.
A kutatás a Székelyföldi román nyelvoktatás problémáira keresi a választ, elsősorban a sepsiszentgyörgyi 11-12. osztályos diákok körében. A kutatás két részből tevődik össze. Először az említett korosztály körében kérdőíves kutatást végeztem, 519 diák válaszolt a nyelvoktatással, -tanulással és a román nyelv hétköznapi használatával kapcsolatos kérdéseimre. Másodszor, , a kutatás részét képezi egy kérdőív eredményeiről készített beszámoló előadás, valamint egy fókuszcsoportos beszélgetés, ahol az érdekelt diákok bővebben kifejthetik véleményeiket és problémáikat.



